Full Self-Driving koster 750 kroner om måneden

Teslas mest omtalte førerassistent er rykket tættere på Danmark. Men når Full Self-Driving en dag bliver åbnet herhjemme, bliver det ikke en gratis opgradering. Tesla gør klar til abonnement. Tesla har nu sat en dansk pris på Full Self-Driving Capability. Prisen lyder på 750 kroner om måneden – men selve funktionen er stadig ikke tilgængelig i Danmark.

Dermed kan danske Tesla-ejere allerede nu se, hvad det kommer til at koste, hvis og når Teslas mest avancerede førerassistent bliver godkendt til brug herhjemme. Og det er ikke småpenge. 750 kroner om måneden svarer til 9.000 kroner om året for en funktion, der stadig kræver, at føreren holder øje med bilen hele tiden.

Tesla skriver selv, at Full Self-Driving (Supervised) “endnu ikke er tilgængelig”, og at lanceringen afhænger af både teknisk udvikling og myndighedsgodkendelse.

Ikke selvkørende – men dyrt

Navnet Full Self-Driving har altid været kontroversielt, for bilen bliver ikke selvkørende af pakken. Tesla understreger da også, at funktionerne kræver aktiv førerovervågning og ikke gør bilen autonom. Pakken samler en række avancerede assistentsystemer. Det gælder blandt andet autostyring, adaptiv fartpilot, automatisk vognbaneskift, navigation med autostyring, Autopark, Summon-funktioner samt kontrol ved trafiklys og stopskilte.

Når det er sagt, så ER Full Self-Driving (Supervised) ualmindelig velfungerende.

Tesla satser på abonnementer

I USA har Tesla allerede strammet grebet om sine førerassistenter. Her er den klassiske Autopilot ikke længere nødvendigvis en selvfølge i samme form, og Full Self-Driving bliver i stigende grad skubbet over i abonnementsmodellen. Det er en vigtig udvikling for danske bilkøbere, fordi Tesla ofte tester sine prismodeller og softwarepakker i USA, før de breder sig til andre markeder.

For Tesla er fordelen oplagt. Et abonnement giver løbende indtægter, længe efter bilen er solgt. For bilejeren betyder det til gengæld, at prisen på bilen ikke længere kun handler om købsprisen, finansieringen og strømmen. Software kan blive en fast månedlig udgift på linje med streaming, mobilabonnement og forsikring.

Kan blive dyrere senere

Tesla har tidligere gjort det klart, at prisen på FSD kan ændre sig, hvis funktionerne bliver mere avancerede. Det betyder, at de 750 kroner om måneden ikke nødvendigvis er det endelige niveau.

Lige nu er det vigtigste dog, at danske Tesla-ejere ikke får adgang til fuld FSD ved bare at trykke køb. Funktionen afventer stadig grønt lys fra myndighederne. Men prisskiltet er sat. Og det fortæller meget om, hvor Tesla er på vej hen: Fremtidens bil bliver ikke kun solgt i udstyrsvarianter. Den bliver også solgt i månedlige betalinger.

Full Self-Driving koster 750 kroner om måneden