Tesla anklages for at pynte på sikkerheden bag FSD

Tesla har i månedsvis forsøgt at få sin omdiskuterede Full Self-Driving-teknologi godkendt i Europa. Men ifølge Reuters har selskabet brugt sikkerhedstal over for europæiske myndigheder, som uafhængige trafiksikkerhedsforskere betegner som misvisende.

Kernen i sagen er Teslas påstand om, at biler med FSD kan være op til mange gange sikrere end almindelige bilister. Men den fortælling bygger på sammenligninger, der får systemet til at fremstå langt mere sikkert, end tallene reelt kan dokumentere. For danske Tesla-ejere er det værd at spidse ører. Danmark har allerede godkendt FSD Supervised, men systemet er endnu ikke rullet bredt ud i Europa. Og når det sker, er det fortsat føreren – ikke bilen – der har ansvaret.

Sammenligner ikke ens ting

Ifølge Reuters har Tesla blandt andet sammenlignet ulykker i FSD-styrede Teslaer, hvor airbags er blevet udløst, med bredere amerikanske ulykkestal, der også omfatter mindre alvorlige hændelser. Det gør sammenligningen skæv. Tesla sammenligner desuden sine egne biler med den gennemsnitlige amerikanske bilpark. Det er også problematisk, fordi en gennemsnitlig Tesla typisk er nyere og har mere moderne sikkerhedsudstyr end mange af de biler, den bliver målt op imod.

Med andre ord: Tallene siger ikke nødvendigvis, at FSD gør bilen markant sikrere. De kan lige så vel sige, at nyere biler generelt klarer sig bedre end ældre biler.

Påstand om 32.000 reddede liv

Reuters beskriver også en Tesla-præsentation sendt til svenske myndigheder, hvor selskabet hævdede, at FSD potentielt kunne have reddet 32.000 liv og forhindret 1,9 millioner personskader.

Det lyder voldsomt. Men ifølge forskere, Reuters har talt med, bygger regnestykket på en meget teoretisk antagelse: At alle amerikanske køretøjer – også lastbiler og motorcykler – blev erstattet af Teslaer med FSD, og at alle disse Teslaer faktisk ville være markant sikrere. Det er en regnemetode, der egner sig bedre til en investorpræsentation end til en nøgtern vurdering af trafiksikkerhed.

Myndigheder lover selv at teste

Den hollandske vejmyndighed RDW godkendte i april FSD til brug i Holland og arbejder nu på en bredere EU-godkendelse. RDW siger til Reuters, at godkendelsen ikke bygger på marketingpåstande eller eksterne statistikker, men på egne test, analyser og verifikationer.

Også de svenske myndigheder lægger afstand til at vurdere teknologien på overskriftsvenlige tal alene. Anders Eriksson fra den svenske transportmyndighed siger til Reuters, at man ser “ud over overskriftstallene”, og at vurderingen skal bygge på den samlede dokumentation. Det er betryggende. Men sagen viser også, hvor hårdt Tesla presser på for at få FSD ud i Europa.

Tesla har brug for FSD i Europa

For Tesla handler FSD ikke kun om teknologi. Det handler også om salg. Mærket har mistet fart i Europa, hvor kinesiske elbilmærker presser hårdt på med billigere biler, mere udstyr og hurtig produktudvikling. En godkendelse af FSD kan give Tesla et vigtigt salgsargument i en region, hvor konkurrencen er blevet markant hårdere.

Men for bilkøberen er spørgsmålet mere jordnært: Kan man stole på, at systemet er så sikkert, som Tesla siger? Indtil uafhængige forskere får adgang til de bagvedliggende data, bør Teslas sikkerhedstal tages med et stort gran salt. FSD kan vise sig at blive et vigtigt skridt mod mere automatiseret kørsel. Men lige nu er det stadig et førerassistentsystem, hvor mennesket bag rattet har ansvaret.

Og netop derfor betyder tallene noget. Ikke for Tesla-aktiens skyld, men for alle dem, der en dag skal dele vejen med teknologien.

LÆS OGSÅ: Jeg tog fejl – Teslas Full Self-Driving er skræmmende godt

Tesla anklages for at pynte på sikkerheden bag FSD