Tesla stopper med at sælge Full Self-Driving

Tesla har i årevis solgt drømmen om den selvkørende bil som et dyrt tilvalg. Om få dage er det slut. Herefter kan Full Self-Driving udelukkende fås på abonnement. Det betyder, at Tesla-købere fremover kan blive låst til en løbende månedlig betaling, hvis de vil have adgang til mærkets mest avancerede førerassistentsystemer og det kan gøre den “selvkørende” drøm dyrere for dem, der beholder bilen længe.

Engangskøb af Full Self-Driving egenskaber og Enhanced Autopilot-pakker er kun muligt på bestillinger afgivet frem til den 21. maj 2026 og med levering senest den 30. juni 2026, skriver Tesla på sin hjemmeside. Derefter forsvinder muligheden for at betale én gang og eje pakken permanent.

Opgraderet Autopilot koster i dag 29.200 kroner, mens Full Self-Driving koster 58.300 kroner. Det er mange penge for funktioner, der i Europa stadig er langt fra det, navnet lover.

Til gengæld oplyses det ikke, hvad prisen på det fremtidige abonnementet bliver. Men i Holland, hvor FSD (Supervised) er godkendt, koster det 99 euro om måneden. Det svarer til 740 kroner. Hvis samme niveau holder i andre EU-lande, vil regnestykket hurtigt blive relevant for almindelige bilkøbere: Beholder man bilen i mange år, kan abonnementet ende med at blive dyrere end et engangskøb.

For Tesla er fordelen åbenlys. Abonnementer giver faste indtægter, og softwaren kan sælges igen og igen. For kunderne er det mere blandet. Man slipper for en stor betaling ved købet, men mister også muligheden for at eje funktionen permanent.

Timingen er næppe tilfældig

Ændringen kommer netop som Tesla presser på for at få Full Self-Driving (Supervised) ud i Europa. Systemet er allerede godkendt i Holland efter en længere vurdering hos den hollandske myndighed RDW, og sagen er på vej videre i EU-systemet. En egentlig bred EU-godkendelse ventes at komme til afstemning til november.

Tesla har også fået tilladelse til at teste FSD Supervised i Flandern i Belgien, hvilket understreger, at udrulningen i Europa rykker tættere på – men stadig foregår trin for trin.

Det er stadig ikke en selvkørende bil

Navnet Full Self-Driving er fortsat en kilde til forvirring. Tesla selv kalder den europæiske version for Full Self-Driving (Supervised), og det sidste ord er vigtigt. Systemet kan hjælpe med styring, acceleration og opbremsning, men føreren skal stadig holde øje med trafikken og være klar til at gribe ind.

Når det er sagt, så fungerer Full Self-Driving (Supervised) overraskende godt. iNPUT var tidligere på foråret i Amsterdam for at at teste systemet – det kan du læse om her.

Tesla stopper med at sælge Full Self-Driving