FN giver grønt lys til førerløse biler

Danmark har allerede sagt god for Tesla Full Self-Driving (Supervised). Men det betyder ikke, at bilen må køre uden fører. Nu har FN taget et langt større skridt: Et nyt globalt regelsæt skal gøre det muligt at godkende biler, der kan køre helt uden menneskelig overvågning. Altså biler, hvor systemet selv håndterer styring, acceleration, bremsning og blinklys – uden at føreren skal sidde klar til at gribe ind.

Reglerne er vedtaget i FN-organet UNECE og gælder såkaldte Automated Driving Systems, ADS. Det svarer til niveau 4 på den internationale SAE-skala for selvkørende biler. Her kan bilen køre selv inden for bestemte rammer, for eksempel i udvalgte områder eller under bestemte forhold.

Det er en vigtig forskel fra Teslas Full Self-Driving (Supervised), som Danmark allerede har godkendt. Trods navnet er Teslas system stadig overvåget førerassistance. Føreren skal holde øje med trafikken og er ansvarlig for kørslen.

Ikke frit spil på danske veje

FN-reglerne betyder heller ikke, at førerløse biler nu bare kan slippes løs i Danmark. De nye regler skaber først og fremmest en fælles international ramme, som de enkelte lande kan bruge, når de skal beslutte, om og hvordan selvkørende biler må køre på offentlige veje. For bilproducenterne er det dog en stor nyhed. I stedet for at skulle navigere i forskellige regler fra land til land får de nu et mere ensartet regelsæt at udvikle efter.

Godkendelsen bliver ikke en formalitet. Producenterne skal fremlægge en omfattende sikkerhedsdokumentation, hvor de gennem simuleringer og test i den virkelige verden viser, at systemet kan håndtere de situationer, det er designet til. De skal også forklare, hvordan softwaren er udviklet, hvordan bilen beskyttes mod cyberangreb, og hvordan fremtidige softwareopdateringer håndteres.

Selv efter en godkendelse skal producenterne fortsætte med at indberette fejl og sikkerhedshændelser. Data fra den autonome kørsel skal desuden gemmes, så myndighederne kan analysere, hvad der er sket, hvis noget går galt.

Navnet snyder stadig

Teslas godkendelse i Danmark viser, at selvkørende teknologi allerede er på vej ind i hverdagen. Men FN’s nye regler handler om noget andet og langt mere vidtgående: biler, der i praksis kan køre uden en aktiv fører.

Derfor er beslutningen historisk – men ikke et tegn på, at rattet bliver overflødigt i morgen. Førerløse biler er rykket tættere på, men både lovgivning, ansvar og tillid skal stadig følge med.

FN giver grønt lys til førerløse biler