Nordisk stopklods kan forsinke Full Self-Driving i EU

Tesla-ejere i Danmark må væbne sig med tålmodighed, hvis de havde håbet på Full Self-Driving Supervised i løbet af sommeren. Efter tirsdagens møde i EU’s tekniske komité for motorkøretøjer, TCMV, står det klart, at den hollandske godkendelse ikke bare bliver rullet ud over resten af Europa med et stempel og et smil.

Holland har ellers allerede givet Tesla en foreløbig national godkendelse, efter halvandet års test på bane og offentlig vej. Men godkendelsen gælder indtil videre kun i Holland.  Og her begynder balladen.

Norden vil se mere end hollandske testdata

For Tesla er Holland den perfekte døråbner. Landet har flade veje, tætte byer og en myndighed, RDW, der længe har været blandt de mest åbne over for avancerede førerassistentsystemer. RDW mener selv, at FSD Supervised kan bidrage positivt til trafiksikkerheden, så længe føreren bruger systemet korrekt og hele tiden holder øje med vejen.

I et internt notat fremlagt for EU’s tekniske komité for motorkøretøjer (TCMV), lægger den hollandske delegation (RDW) vægt på, at yderligere test i ‘lukket vakuum’ er nytteløst, og at den nuværende tøven i EU er af politisk snarere end sikkerhedsmæssig karakter.

Men de nordiske lande køber ikke uden videre argumentet.

Myndigheder i blandt andet Sverige, Finland, Norge og Danmark har rejst spørgsmål om fartoverskridelser, isglatte veje og risikoen for, at føreren bliver for passiv bag rattet. En svensk myndighedsperson skulle ifølge Reuters have udtrykt overraskelse over, at Tesla-systemet kan tillade bilen at køre hurtigere end fartgrænsen.

Det er her, sagen bliver relevant for danske Tesla-ejere. For selv om FSD Supervised kan virke overbevisende i hollandsk bytrafik, er det ikke det samme som at bevise, at systemet er klar til danske landeveje, svensk vintermørke eller finske veje med sne, salt og dårlige vejstriber.

Europa risikerer et Tesla A- og B-hold

TCMV-mødet endte derfor ikke med den hurtige afstemning, Tesla-fans havde håbet på. En egentlig afstemning kan tidligst komme i juli, men oktober vurderes som mere realistisk.

Indtil da kan Europa få et mærkeligt lappetæppe. Hollandske Tesla-ejere kan få adgang til teknologien, mens danske, svenske og tyske ejere må vente. Andre lande kan i princippet følge Holland nationalt, men ingen har indtil videre gjort det.

Nordisk stopklods kan forsinke Full Self-Driving i EU