I dag fremlægges Full Self-Driving for EU-komite

I dag, tirsdag, kan blive en vigtig dag for danske Tesla-ejere, der har ventet på Full Self-Driving (Supervised). Teslas avancerede førerassistentsystem skal nemlig fremlægges for EU’s Technical Committee on Motor Vehicles, TCMV, efter at den hollandske bilmyndighed RDW i april gav FSD-systemet en foreløbig godkendelse til brug i Holland.

Det betyder dog ikke, at danske Teslaer får adgang til FSD Supervised i morgen. Dagens møde ventes ifølge Reuters ikke at ende med en afstemning, men med en teknisk gennemgang, hvor RDW skal forklare sin godkendelse og svare på spørgsmål fra de øvrige EU-lande.

FSD Supervised er langt mere avanceret end den Autopilot og Enhanced Autopilot, europæiske ejere kender i dag. I Holland er systemet godkendt til brug på både motorveje og i bytrafik efter mere end 18 måneders test og analyse hos RDW.

Danmark er blandt de skeptiske lande

Tesla skal dog ikke regne med en ren paradevej gennem EU-systemet. Ifølge Reuters har myndigheder i blandt andet Danmark, Sverige, Finland, Norge og Holland rejst spørgsmål til systemet. Bekymringerne handler blandt andet om vinterforhold, hastighedstolerance og risikoen for, at navnet “Full Self-Driving” kan få bilister til at tro, at bilen kan mere, end den faktisk må.

Det er også derfor, dagens møde er vigtigt. Ikke fordi der nødvendigvis trykkes på en stor, grøn EU-knap, men fordi medlemslandene nu for alvor skal forholde sig til, om Hollands godkendelse skal brede sig til resten af Europa.

Afstemning ventes først senere

Hvis FSD Supervised skal åbnes i hele EU, kræver det opbakning fra et kvalificeret flertal. Det vil sige mindst 15 ud af 27 EU-lande, som samtidig repræsenterer mindst 65 procent af EU’s befolkning.

En egentlig afstemning ventes ifølge Reuters først senere – sandsynligvis mellem juli og oktober 2026. For danske Tesla-ejere er dagens møde derfor ikke målstregen. Det er startskuddet til den sidste og mest politiske del af processen.

Kan blive Teslas vigtigste softwarelancering i Europa

For Tesla handler FSD Supervised ikke kun om teknik. Det handler også om forretning. Elon Musk har i årevis peget på selvkørende software som en afgørende del af Teslas fremtidige værdi, og Europa er et af de markeder, hvor selskabet længe har været bremset af reglerne. En EU-godkendelse vil kunne åbne for en af Teslas mest omtalte – og mest omdiskuterede – funktioner på tværs af medlemslandene.

Men indtil videre er budskabet til danske Tesla-ejere ret jordnært: FSD Supervised bliver fremlagt i EU i dag. Godkendelsen kan komme senere. Og selv hvis den gør, er bilen stadig ikke selvkørende.

Læs også om iNPUTs test af Full Self-Driving (Supervised) i Holland.

I dag fremlægges Full Self-Driving for EU-komite