Tesla sender Grok til Europa – nu kan AI’en styre bilen

Tesla gør bilens stemmestyring markant mere avanceret med softwareopdateringen Summer Release 2026, der snart begynder at rulle ud i Europa.

Den største nyhed er Grok, den kunstige intelligens fra Elon Musks selskab xAI. Assistenten har allerede været tilgængelig for amerikanske Tesla-ejere, men bliver nu også lukket ind i europæiske biler.

Grok kan ikke blot svare på spørgsmål. Føreren kan også bede den om at ringe op, finde og afspille musik, ændre temperaturen i kabinen og åbne handskerummet. Den kan desuden forklare bilens funktioner, hvilket potentielt kan gøre den omfattende digitale instruktionsbog lettere at finde rundt i.

Navigationen lærer dine vaner

Tesla opgraderer også navigationen, så bilen i højere grad forsøger at forudse, hvor føreren er på vej hen.

Systemet kan allerede foreslå hjem, arbejde og adresser fra kalenderen, men vil fremover også kunne genkende tilbagevendende ture. Det kan eksempelvis være afleveringen ved skolen om morgenen eller træningscenteret efter arbejde.

Bilen vil samtidig prioritere ruter, som føreren tidligere har valgt. Det kan give mere relevante forslag, men betyder også, at Tesla indsamler endnu flere oplysninger om ejerens kørselsmønstre.

Vælg batteriprocent før ankomst

I Tesla-appen bliver det muligt at indstille, hvor meget strøm bilen skal have tilbage ved ankomsten til destinationen. Funktionen kan især være nyttig på lange ture, hvor man eksempelvis vil ankomme til et område uden sikre lademuligheder.

Appen får også statistik over brugen af Teslas førerassistentsystemer. Her kan ejeren se og dele, hvor langt bilen har kørt med systemet aktiveret.

Tesla kalder fortsat teknologien for selvkørende funktioner, men føreren har ansvaret og skal holde øje med trafikken.

Karaoke med point og børnelås

Underholdningen får også en opdatering. Bilens Caraoke-funktion kan nu bedømme sangpræstationen og gemme de højeste point på brugerens Tesla-profil.

Skærmen på bagsædet får desuden børnelås, så passagererne kan se indhold, mens betjeningen låses til forsædet.

Derudover bliver det muligt at søge efter Superchargere på navn, lægge musik i kø direkte fra Apple Music-søgningen og vælge en fast zoomindstilling til bilens visualisering af trafikken.

Opdateringen bliver sendt trådløst til bilerne i etaper. Det betyder, at der kan gå noget tid, før alle europæiske Tesla-ejere får adgang til de nye funktioner.

Tesla sender Grok til Europa – nu kan AI’en styre bilen