Tesla frigiver stor opdatering af Full Self-Driving systemet

Tesla har netop udgivet FSD 13, en stor opdatering til deres Full Self-Driving-software, specielt designet til køretøjer udstyret med den avancerede HW4-platform (Hardware 4).

Opdateringen introducerer en række nye funktioner og forbedringer, der skal løfte Teslas autonome køreevner til nye højder.

HW4 FSD 13 opdateringen er skræddersyet til HW4’s forbedrede sensorer og databehandlingskraft og bringer markante forbedringer, der skal gøre kørslen mere sikker, jævn og effektiv:

Forbedret vejbanegenkendelse
Med HW4’s avancerede kameraer og sensorer kan bilen nu identificere vejstriber, fodgængerfelter og vejskilte med endnu større præcision – selv under dårlige lysforhold eller komplekse trafikforhold hævder Tesla. Et punkt, hvor FSD-systemet har haft store svagheder.

Mere naturlig kørsel
Tesla har optimeret køreadfærden, så bilen accelererer, bremser og skifter vognbane mere naturligt. Opdateringen skal rette udfordringer med pludselige, unødvendige opbremsninger – en tilbagevendende udfordring for FSD.

Bedre reaktionstid
HW4’s øgede regnekraft gør det muligt for bilen at reagere hurtigere på pludselige hændelser som f.eks. fodgængere, cyklister eller andre bilister, der skifter bane uden varsel.

Avanceret krydskørsel
FSD 13 forbedrer bilens evne til at navigere i komplekse kryds, inklusive dobbeltbanede sving, rundkørsler og trafikkryds med dårlig skiltning.

Optimeret motorvejskørsel
Opdateringen gør det lettere og mere sikkert at skifte bane og tilpasse hastigheden på motorvejen, især under tæt trafik.

Hvem får glæde af opdateringen?

FSD 13 opdateringen er udelukkende tilgængelig for Tesla-ejere med HW4, som omfatter nyere modeller af Model S, Model X, Model 3 og Model Y, produceret fra 2023 og frem. Ejerne af disse modeller kan forvente at få adgang til den fulde pakke af forbedringer via en over-the-air-opdatering.

Har man en tidligere produceret Tesla-model med HW3, bliver Full Self-Driving nu opdateret til version 12.6. Den føjer disse funktioner til systemet:

Forbedrede og mere naturlige beslutninger om vognbaneskift

Indførelsen af en “Hurry Mode” til dynamisk justering af hastighedsprofiler.

End-to-End Highway Stack-integration for mere jævn motorvejskørsel.

Forbedret indsamling af lyddata, der forbedrer registreringen af udrykningskøretøjer.

De nye opdateringer af Teslas Full Self-Driving system bringer flere nyttige forbedringer, men opdateringen fremhæver også, hvor langt Tesla stadig har igen for at leve op til løfterne om fuld autonomi. Systemet kræver fortsat konstant overvågning fra føreren, og juridiske barrierer samt teknologiske begrænsninger gør, at drømmen om fuld autonomi stadig virker fjern.

Tesla frigiver stor opdatering af Full Self-Driving systemet