Musk-løfte falder fra hinanden: Selv en opdatering kan ikke redde bilerne

Tesla-ejere har hørt det i årevis: Bilen er bygget til fremtiden. Full Self-Driving bliver bedre med tiden. Den rigtige softwareopdatering skal nok komme. Men nu har Elon Musk selv punkteret et af Teslas mest omdiskuterede løfter.

På Teslas seneste kvartalsmøde erkendte Musk, at omkring fire millioner ældre Teslaer ikke kan opnå uovervåget Full Self-Driving med den hardware, de allerede har. Bilerne skal have ny computer og nye kameraer, hvis de nogensinde skal kunne køre uden menneskelig overvågning.

Det er en bemærkelsesværdig kovending fra en virksomhed, der i årevis har solgt FSD som en fremtidig funktion, kunderne kunne købe sig adgang til på forhånd.

“Hardware 3 har ganske enkelt ikke kapaciteten til at opnå uovervåget FSD,” sagde Musk på investormødet.

Tesla solgte fremtiden på forhånd

Full Self-Driving har aldrig været billig. I skrivende stund koster pakken 58.300 kroner, og selv om systemet stadig kræver en opmærksom fører, har Teslas salgsargument i årevis været, at bilerne allerede var forberedt til en mere autonom fremtid. For mange kunder var det netop pointen. Man købte ikke bare en funktion her og nu. Man købte løftet om, at bilen over tid ville blive mere kapabel via software. Den fortælling holder ikke længere for biler med Hardware 3.

Ifølge Musk er forskellen på Teslas gamle og nye computerplatform for stor. Hardware 4 kan flytte og behandle data langt hurtigere end Hardware 3 – faktisk op til otte gange hurtigere. Det er afgørende, fordi selvkørende biler hele tiden skal analysere enorme mængder information fra kameraer og sensorer, før de kan træffe beslutninger i trafikken.

Fire millioner biler kan være ramt

Hardware 3 blev monteret i Tesla-modeller produceret fra 2019 og frem til begyndelsen af 2023. Det betyder, at en enorm mængde Model 3, Model Y, Model S og Model X potentielt står på den forkerte side af Teslas nye FSD-grænse. Ikke alle ejere har købt Full Self-Driving. Men for dem, der har betalt for pakken, er Musks udmelding svær at bortforklare.

Tesla har i realiteten sagt, at bilen ikke har det nødvendige udstyr til at levere det mest ambitiøse løfte, som FSD-pakken blev solgt på. Det gør sagen ekstra følsom, fordi Tesla netop har været kendt for at sælge bilen som en teknologisk platform, der kunne forbedres over tid. Nu viser det sig, at platformen i mange biler ikke rækker langt nok.

Opgradering eller ny bil

Tesla lægger nu op til to spor for kunder, der har købt FSD til en bil med Hardware 3. Enten kan de få et reduceret byttetilbud mod en nyere Tesla med Hardware 4, eller også kan bilen bygges om med ny computer og nye kameraer. Men en sådan ombygning er langt fra ligetil.

Musk erkendte selv, at Teslas servicecentre ikke kan klare opgaven i stor skala. Derfor undersøger Tesla muligheden for at oprette såkaldte “microfactories” i større byområder, hvor opgraderingerne kan gennemføres mere effektivt. Han gav dog ingen konkret tidsplan.

Der er også historik på området. Da Hardware 2 viste sig utilstrækkelig til selvkørsel, tilbød Tesla senere gratis opgradering til Hardware 3 for FSD-kunder.

Musk-løfte falder fra hinanden: Selv en opdatering kan ikke redde bilerne